இந்நிலையில் அண்ணாநகரைச் சேர்ந்த வழக்கறிஞர் காந்திமதி என்பவர் மெரினாவில் நினைவிடம் அமைக்க எதிர்ப்பு தெரிவித்து சென்னை உயர்நீதிமன்றத்தில் கடந்த சில நாட்களுக்கு முன் பொதுநல வழக்குத் தொடர்ந்திருந்தார். அதில், ‘மக்கள் நடமாட்டம் உள்ள மெரினா வில் உடல்களைப் புதைப்பது பொதுமக்களுக்கு இடையூறை ஏற்படுத்துகிறது. உடல்களைப் புதைப்பதற்கும், எரிப்பதற்கும் மாநகராட்சி சட்டவிதிகளின்படி, சென்னை மாநகராட்சி கமிஷனர் தான் அனுமதி வழங்கவேண்டும். ஏற்கெனவே, மெரினா கடற்கரையில் அண்ணாதுரை, எம்.ஜி.ஆர், ஜெயலலிதா ஆகியோரது உடலைப் புதைத்து நினைவிடம் அமைக்கப்பட்டுள்ளது. இவர்கள் எல்லோரும் மறையும் போது முதல்வராக இருந்தவர்கள். எனவே அங்கு வேறு யாராவது உடலை அடக்கம் செய்ய மாநகராட்சி கமிஷனர் அனுமதி வழங்கினால், கடற்கரையில் உள்ள சுற்றுச்சூழலை அது அழித்து விடும். எனவே, அதற்கு விதிமுறைகளை உருவாக்கும்படி தலைமைச் செயலாளர், சென்னை மாநகராட்சி ஆணையர் ஆகியோருக்கு கடந்த ஜூலை 30-ம் தேதி மனு அனுப்பினேன்.இதுவரை பதில் இல்லை’ என்று கூறியிருந்தார்.